**Telerau ac Amodau i Fyfyrwyr sy’n Derbyn Cynigion Cwrs**

**(Ceisiadau Medi 2020 ar gyfer Cyrsiau wedi’u Dilysu Prifysgol Swydd Gaerloyw (PSG))**

Diweddarwyd Medi 2020

Cyn eich bod yn derbyn y cynnig hwn sicrhewch eich bod wedi darllen a deall yr wybodaeth bwysig ganlynol:

**Costau:**

**Ffioedd Dysgu a Benthyciadau Myfyrwyr**

Y ffioedd dysgu ar gyfer y cwrs yw **£6,165** y flwyddyn. Trwy dderbyn y cynnig hwn a chofrestru ar y cwrs rydych yn cytuno i dalu’r ffi hon am bob blwyddyn o’ch cwrs. Yn achos myfyrwyr sy’n byw yng Nghymru, darllenwch y ddogfen Canllaw i Gyllid AU Coleg Gŵyr Abertawe cyn gwneud cais am gyllid. Mae’r ddogfen ar gael [yma](https://www.gcs.ac.uk/sites/default/files/Applying%20for%20HE%20Funding%20via%20Student%20Finance%2020_21.pdf).

Mae’r trefniadau ar gyfer benthyciadau myfyrwyr yn amrywio rhwng rhanbarthau. Yn achos myfyrwyr sy’n byw mewn rhanbarthau heblaw Cymru, cysylltwch â’r Coleg cyn derbyn eich cynnig gan nad yw’r trefniadau cyllido wedi’u cadarnhau.

Bydd rhaid i chi ddewis **Coleg Gŵyr Abertawe** fel y darparwr pan fyddwch chi’n gwneud cais am eich benthyciad myfyriwr a bydd rhaid i chi ddewis **£6,165** fel y ffi ddysgu ni waeth ble rydych chi’n byw. Os na fyddwch yn gwneud cais am fenthyciad ffioedd dysgu a/neu grant ffioedd dysgu, bydd y Coleg yn eich anfonebu am y ffioedd dysgu llawn. Dyfernir bwrsari’r Coleg (gwybodaeth isod) gan Goleg Gŵyr Abertawe ac nid yw’n lleihau’ch ffi ddysgu.

**Os Oes Angen i Chi Adael Eich Cwrs**

Byddwch yn gymwys i gael y ffi ddysgu am yr holl delerau rydych wedi’ch cofrestru gyda ni. Os oes angen i chi dynnu’n ôl mae’n bwysig iawn eich bod chi’n dweud wrthym ar unwaith. Gwneir taliadau ffioedd dysgu gan Gyllid Myfyrwyr mewn tri rhandaliad: 25% yn nhymor 1; 25% yn nhymor 2 a’r 50% sy’n weddill yn nhymor 3. Os byddwch chi’n tynnu’n ôl o’ch cwrs ran o’r ffordd trwy dymor, byddwch chi’n atebol am y ffi am y tymor hwnnw. Ni fydd Cyllid Myfyrwyr yn talu unrhyw fenthyciad ffioedd dysgu ar ôl i chi dynnu’n ôl.

**Bwrsari’r Coleg**

Mae pob myfyriwr AU llawn amser sy’n dechrau ei gwrs ym mis Medi 2020 yn gymwys i gael bwrsari o £500 ym mhob blwyddyn o’u cwrs yn seiliedig ar ddilyniant a phresenoldeb boddhaol. Dyfernir y bwrsari gan Goleg Gŵyr Abertawe ac mae’n annibynnol o unrhyw bolisïau PSG *e.e. Lleiafswm Presenoldeb*. Mae’r bwrsari yn cynnwys dau daliad, **Bwrsari Cynnydd** o **£250** a **Bwrsari Cwblhau** o **£250**. Telir y dyfarniad Bwrsari Cychwynnol (Bwrsari Cynnydd) ym mis Chwefror neu fis Mawrth y flwyddyn academaidd. Er mwyn derbyn y taliad o £250, yn gyntaf, rhaid i fyfyrwyr gyflawni presenoldeb o 70% o leiaf ac wedi cyflwyno pob asesiad perthnasol erbyn y dyddiad hwnnw \*. Yn ogystal, bydd rhaid i chi fod wedi dangos setliad boddhaol o ffioedd neu dystiolaeth o drefniadau Benthyciad Myfyrwyr i dîm cyllid y Coleg *e.e. llythyr grant.*

*\* Pan fydd myfyrwyr wedi cyflwyno amgylchiadau arbennig, ar gyfer peidio â chyflwyno gwaith, byddai’r bwrsari yn cael ei ryddhau pe bai amgylchiadau arbennig yn cael eu caniatáu a’r gwaith yn cael ei gyflwyno erbyn y dyddiad cau newydd. Mae hyn yn debygol o oedi dyfarniad y bwrsari.*

Telir y Dyfarniad Bwrsari Diwedd Blwyddyn (Bwrsari Cwblhau) ym mis Mehefin yn dilyn y byrddau dilyniant ac arholi. Er mwyn derbyn yr ail daliad hwn o £250 rhaid i fyfyrwyr fod yn gymwys ar gyfer dilyniant i’r lefel nesaf neu ddyfarniad y cymhwyster llawn, fel y cadarnhawyd gan y byrddau arholi Terfynol, yr Haf.

Mae rhagor o wybodaeth ar gael [yma](https://www.gcs.ac.uk/criteria-and-process-bursary-full-time-he-courses)

**Costau Cyrsiau Ychwanegol**

Bydd costau ychwanegol gan rai cyrsiau y bydd angen i chi fod yn ymwybodol ohonynt cyn derbyn y cynnig hwn. Bydd gwybodaeth am y costau hyn i’w gweld ar y rhestr UCAS berthnasol a gwefan y Coleg.

**Y Cymhwyster y Byddwch yn ei Astudio a’r Dyfarniad**

Prifysgol Swydd Gaerloyw (PSG) fydd yn dyfarnu’r cymhwyster.

**Cyfrifoldebau’r Coleg a’r Brifysgol:**

Pan fyddwch yn dechrau’ch cwrs bydd gofyn i chi gofrestru gyda Choleg Gŵyr Abertawe a PSG er mwyn dyfarnu’r cymhwyster.

**Polisïau Academaidd gan gynnwys Apeliadau a Chamymarfer**

Bydd Coleg Gŵyr Abertawe yn gweithredu yn unol â holl bolisïau academaidd PSG. Mae polisi Apeliadau a Chamymarfer Asesu Coleg Gŵyr Abertawe i’w gweld [yma](https://www.gcs.ac.uk/sites/default/files/Assessment%20Appeals%20%20Malpractice%20%20Policy%20%282020-2022%29.pdf). Dylai myfyrwyr fod yn ymwybodol er mai polisi Coleg Gŵyr Abertawe yw hwn, bydd polisïau academaidd PSG yn cael eu defnyddio gan y Coleg. Os nad yw myfyriwr yn hapus â phenderfyniad ac mae wedi dilyn proses Apeliadau Coleg Gŵyr Abertawe yn llawn, gall gwyno i PSG. Mae polisi cwynion PSG ar gael [yma](file:///C:\Users\Nerys.James\Desktop\Gweithdrefn%20Gwyno%20Myfyrwyr%20(students%20complaints%20procedure).docx).

**Addysgu a Chyfrifoldebau o Ddydd i Ddydd gan gynnwys Cwynion ac Apeliadau Nad Ydynt yn Rhai Academaidd**

Coleg Gŵyr Abertawe fydd yn gyfrifol am addysgu a materion o ddydd i ddydd. Ymdrinnir â chwynion neu apeliadau cysylltiedig â materion anacademaidd o dan Bolisi Cwynion Coleg Gŵyr Abertawe sydd ar gael [yma](https://www.gcs.ac.uk/sites/default/files/Complaints%20Procedure%20%282020%20-%202022%29.pdf).

**Cod Ymddygiad a Gweithdrefnau Disgyblu**

Pan fyddwch chi’n cofrestru yn y Coleg byddwch chi’n cytuno i gadw at god ymddygiad Coleg Gŵyr Abertawe. Mae Cod Ymddygiad Coleg Gŵyr Abertawe ar gael [yma](https://www.gcs.ac.uk/sites/default/files/Student%20Code%20of%20Conduct%202019-22.pdf). Mae Gweithdrefn Disgyblu Myfyrwyr y Coleg ar gael yma.

**Amrywiadau Cwrs:**

**Cyrsiau sy’n destun Dilysu**

Mae’n ofynnol i gyrsiau sy’n cael eu hysbysebu fel rhai sy’n destun dilysu fynd trwy broses gymeradwyo PSG cyn y gallant gael eu haddysgu gan Goleg Gŵyr Abertawe. Er ei bod hi’n annhebygol, mae’n bosibl na fydd y cwrs yn cael ei gymeradwyo i’w addysgu. Os digwydd hyn, bydd y Coleg yn cynnig cwrs arall i chi a addysgir gan y Coleg neu’n gweithio gyda chi i ddod o hyd i gwrs arall gyda darparwr arall. Mewn rhai achosion mae newidiadau i Deitlau Cwrs a Modiwlau yn digwydd trwy ddilysu, gweler yr wybodaeth isod.

**Newidiadau i Deitlau Cwrs, Math o Gymhwyster neu Fodiwlau**

Bydd y Coleg yn eich hysbysu am unrhyw newidiadau, neu newidiadau arfaethedig, teitl y cwrs, cymhwyster neu fodiwlau ar gyfer y cwrs rydych wedi gwneud cais amdano. Os bydd ymgeisydd yn penderfynu tynnu ei ddewis yn ôl o ganlyniad i unrhyw newidiadau y cawsant eu hysbysu ar ôl yr amser y gwnaed eu dewis, bydd y Coleg yn gweithio gyda chi i ddod o hyd i gwrs arall gyda’r Coleg neu gyda darparwr arall.

**Canslo Cyrsiau**

Er bydd y Coleg yn gwneud pob ymdrech i sicrhau bod y cwrs rydych wedi gwneud cais amdano yn rhedeg, rhaid cael lleiafswm nifer o gofrestriadau i fod yn ymarferol. Os nad yw’r lleiafswm yn cael ei gyrraedd, efallai y byddwn yn penderfynu canslo’r cwrs. Os felly, bydd y Coleg yn cynnig cwrs arall i chi a addysgir gan y Coleg neu’n gweithio gyda chi i ddod o hyd i gwrs arall gyda darparwr arall.

**Gwybodaeth Arall:**

**Graddio**

Mae presenoldeb mewn unrhyw ddigwyddiadau neu seremonïau graddio yn ddewisol. Nid yw’n ofynnol i chi ddod er mwyn cael eich cymhwyster. Cewch wahoddiad i ddod i Seremonïau Graddio Coleg Gŵyr Abertawe.

**Dyled Academaidd**

Os ydych wedi methu â thalu ffioedd dysgu’ch cwrs mae’n bosibl y bydd Coleg Gŵyr Abertawe yn dal eich tystysgrif Dyfarnu yn ôl nes eich bod yn eu talu’n llawn.